Lene Antonsen

Lene Antonsen (født i 1962) er en samisk språkforsker fra Tromsø i Norge. Hun er ansatt som førsteamanuensis i samisk ved Institutt for språk og kultur ved UiT Norges arktiske universitet.

Lene Antonsen er cand.philol. med en hovedoppgave om språkendring i bøyingsverket i Kåfjorddialekten av nordsamisk fra 2007, og ph.d. med en avhandling (2018) om samisk språkteknologi, begge fra UiT, og med finsk, arkeologi og pedagogikk i fagkretsen. Hun er også utdannet trykker fra Brundalen videregående skole i Trondheim, og har arbeidet som samisklærer, først i Karasjok, og deretter, i 1994-2006 som språkkonsulent i Kåfjord kommune og etter hvert som leder for Gáivuona sámi giellaguovddáš

Arbeider som forsker 
Antonsen har arbeidet fremfor alt med samisk språkteknologi, både med maskinoversettelse, e-læring, e-leksikografi og automatisk morfologisk og syntaktisk analyse. Doktoravhandlingen fra 2018 gir en innføring i arbeidet hennes på dette området. Hun har også arbeidet med emner fra samisk grammatikk, både med adposisjoner (jf. Antonsen, Janda og Bals Baal 2012, Janda, Antonsen og Bals Baal 2014) og med possessivsuffikser. Både hovedoppgaven og senere arbeid  (Antonsen 2008) har tatt opp diakrone aspekter ved nordsamisk morfologi.

Selv om de fleste publikasjonene hennes handler om nordsamisk, har hun også arbeidet med sør-, lule- og enaresamisk.

Arbeid som pedagog 
Lene Antonsen var sentral i oppbyggingen av det samiske språksentret i Kåfjord, noe hun dokumenterer i Antonsen og Broch Johansen 2013. En grundigere og komparativ analyse av virksomheten ved alle de samiske språksentrene er Antonsen 2015 Hun integrerte samiskundervisningen med allment arbeid for samisk kultur, og var også redaktør for Årbok for Nord-Troms i mange år.

Arbeid med duodji 
Lene Antonsen gjorde et viktig arbeid for å dokumentere Lyngenkofta, jf. Antonsen 1997

Annet 
Lene Antonsen er mor til den samiske politikeren og kulturarbeideren Sandra Márjá West.

Publikasjoner (utvalg) 

 Antonsen, Lene 2021: 'Lei niogtredve go byggiimet.' Om unormerte lån fra norsk i samisk talespråk. I: Språk i arkiva. Ny forsking om eldre talemål frå LIA-prosjektet. Novus Forlag. ISBN 9788283900811. s. 179-200
 Janda, Laura A; Antonsen, Lene 2020: Davvisámi earutkeahtes oamasteapmi [Inalienability in North Saami]. Sámi dieđalaš áigečála.
 Antonsen, Lene 2018: Sámegielaid modelleren – huksen ja heiveheapmi duohta giellamáilbmái. Ph.d.-avhandling. Tromsø: UiT Norges arktiske universitet 244 s.
 Antonsen, Lene 2015: Språksentrenes voksenopplæring I: Jon Todal (red): Samiske tall forteller 8. Kommentert samisk statistikk 2015. Guovdageaidnu: Sámi allaskuvla.
 Janda, Laura Alexis; Antonsen, Lene; Baal, Berit Anne Bals 2014: A Radial Category Profiling Analysis of North Sámi Ambipositions. High Desert Linguistics Society Proceedings 10(2014)
 Antonsen, Lene 2013: Čállinmeattáhusaid guorran. (English summary: Tracking misspellings.) – Sámi dieđalaš áigečála 2/2013: 7–32.
 Antonsen, Lene og Siri Broch Johansen 2913: Kåfjord samiske språksenter – erfaringer og minner. I: Elfrid Boine, Siri Broch Johansen, Svein Lund, Siv Rasmussen (red): Samisk skolehistorie 6.
 Antonsen, Lene & Laura Janda & Biret Ánne Bals Baal 2012: Njealji davvisámi adposišuvnna geavahus. (English summary: The use of four North Saami adpositions.) – Sámi dieđalaš áigečála 2/2012: 7–38.
 Antonsen, Lene 2008: Lokatiivva gehčosat Gáivuona suopmanis. (English summary: Locative suffixes in the Gáivuotna dialect.) – Sámi dieđalaš áigečála 2/2008: 3–20.
 Antonsen, Lene 2007: Giella buolvvas bulvii : gáivuona sámegiela morfologiija guorahallan. Hovudoppgåve, UiT.
 Antonsen, Lene (1997). Duodjegirji Ivgogáktái =: Arbeidsbok for Lyngenkofta. [Olmmáivággi/Manndalen]: Gáivuona NSR/Kåfjord Sameforening.

Referanser 

Norske lingvister
Samiske språk